Kofu
Kofu (jap. 甲府 = Kōfu) – miestas Japonijoje, Honšiū salos pietryčiuose, į vakarus nuo Tokijo, tarpukalnių slėnyje. Jamanašio prefektūros administracinis centras. Plentai į Tokiją, Osaką, geležinkelio stotis. Kofu – svarbus tradicinis šilkaverpių veisimo regiono centras. Tekstilės (šilko vyniojimo ir verpimo), chemijos, metalo apdirbimo, stiklo (krištolo), maisto (vyno, ryžių) pramonė; juvelyrinių akmenų apdirbimas. Apylinkėse auginami vynmedžiai, persikai. Karštųjų versmių kurortas, kalnų turizmas (netoli Kofu stūkso Fudžijamos ugnikalnis, miesto šiaurėje įsteigtas Čičibu‑Tamos nacionalinis parkas). Kofu veikia 2 (1946 ir 1949 m. įkurti) universitetai, meno, mokslo, juvelyrikos, krištolo ir kiti muziejai, zoologijos sodas. Stovi Maidzuru pilis (1583 m.), šintoistų šventykla Takeda‑džindžia (1919 m.).